C 214/82
BG
Официален вестник на Европейския съюз
16.6.2023 г.
Сряда, 18 януари 2023 r.
В. като има предвид, че съгласуваността между вътрешните и външните политики на ЕС е неотменима част от надеждната и ефективна политика на ЕС в областта на правата на човека; Г. като има предвид, че Съюзът силно вярва и напълно подкрепя многостранното сътрудничество, основания на правила международен ред, който се основава на спазването на международното право и демократичните процеси, както и набора от универсални ценности, принципи и норми, включително тези, заложени в Устава на ООН, от които се ръководят държавите — членки на ООН и техните взаимоотношения; Д. като има предвид, че равенството между половете е основна ценност на ЕС; като има предвид, че правото на равно третиране и свобода от дискриминация е основно право, заложено в Договорите и в Хартата, и следва да бъде изцяло зачитано; като има предвид, че правото на неприкосновеност на личността е от първостепенно значение съгласно член 3 от Хартата; като има предвид, че поради това принципът на равенство между половете и комбинираният подход следва да се прилагат и интегрират като хоризонтален принцип във всички дейности и политики на ЕС; Е. като има предвид, че нарастващите авторитаризъм, популизъм, нелиберализъм и нарушения на правата на човека по света застрашават основания на правила международен ред, както и ценностите и принципите, на които се основава Съюзът; като има предвид, че според индекса на демокрация за 2021 г. понастоящем по-малко от половината от световното население (45,7 %) живее в „някакъв вид“ демокрация, а повече от 37 % живеят в режим на авторитарни правителства; Ж. като има предвид, че тероризмът остава една от най-сериозните заплахи за международния мир и сигурност и представлява явно нарушение на правата на човека и основните свободи; З. като има предвид, че пандемията от COVID-19 доведе до нарушаване на правата на човека в целия свят в резултат на инструментите и политиките, въведени под прикритието на забавяне на разпространението на вируса, като в много случаи тези инструменти и политики бяха свързани със загубата на държавните демократични принципи в редица държави; И. като има предвид, че извънредните ситуации, свързани с околната среда, включително тези, произтичащи от изменението на климата и обезлесяването, водят до нарушения на правата на човека и засягат не само хората в непосредствена близост до тях, но и човечеството като цяло; като има предвид, че през последните години е нараснал броят на убийствата, нападенията и други форми на насилие срещу хора, които защитават правата на човека, околната среда и достъпа на хората до тяхната земя и природни ресурси; като има предвид, че изменението на климата и влошаването на състоянието на околната среда са две спешни и взаимосвързани предизвикателства, които стоят в основата както на устойчивото развитие, така и на упражняването на правата на човека в световен мащаб; Й. като има предвид, че енергийната криза, добавена към производствената криза, пред която е изправена Европа, може да доведе до увеличаване на бедността и уязвимостта в Европа, което може да има отрицателно въздействие върху правата на човека; К. като има предвид, че нарушенията на правото на свобода на мисълта и изразяването, съвестта и религията, включително правото да вярваш или да не вярваш, водят до потисничество, конфликти и войни по света; като има предвид, че нарушенията на правото на свобода на мисълта, съвестта и религията, включително правото да вярваш или да не вярваш, правото на изповядване на теистични, агностични или атеистични възгледи, да променяш религията си или да отстъпваш от нея и да изразяваш публично собствената си вяра, водят до ситуации на потисничество, конфликти и войни по света;
Общи тенденции и световни предизвикателства пред демокрацията и правата на човека 1. отново потвърждава всеобщия и неделим характер на правата на човека и достойнството, присъщо на всяко човешко същество; набляга в тази връзка на твърдата си решимост да се справи с предизвикателствата пред правата на човека в ЕС и в световен мащаб и припомня задължението на ЕС и неговите държави членки да се стремят да бъдат водеща световна сила в насърчаването и защитата на правата на човека, основните свободи и демокрацията в съответствие с основополагащите ценности на Съюза; 2. настоятелно заявява, че защитата на правата на човека, основните свободи и достойнството на всяко човешко същество трябва да бъде крайъгълен камък на външната политика на Съюза; силно насърчава Съюза във връзка с това да полага усилия за продължаване на амбициозния си ангажимент да превърне защитата на човешките права в неотменима централна част от всички политики на ЕС и да засили съгласуваността между вътрешните и външните политики на ЕС в тази област;